Ρορ Βολφ

Ο **Ρορ Βολφ** () (γεννημένος ως **Ρίχαρντ Γκέοργκ Βολφ**, 29 Ιουνίου 1932 - 17 Φεβρουαρίου 2020) ήταν Γερμανός συγγραφέας, ποιητής και εικαστικός καλλιτέχνης, εκπρόσωπος του ύστερου μοντερνισμού στη γερμανική λογοτεχνία. Δημοσίευε επίσης με το ψευδώνυμο **Ραούλ Τρανσίρερ**. Έγραψε ραδιοφωνικά θεατρικά έργα, μυθιστορήματα και ποιήματα και δημιούργησε κολάζ.  

## Βιογραφικά στοιχεία
Ο Ρίχαρντ Γκέοργκ (Ρορ) Βολφ γεννήθηκε το 1932 στο Ζάαλφελντ της Θουριγγίας. Μεγάλωσε χωρίς τον πατέρα του, ο οποίος επιστρατεύτηκε όταν το αγόρι ήταν έξι ετών και επέστρεψε δέκα χρόνια αργότερα. Το παιδί απολάμβανε τη βιβλιοθήκη του πατέρα του, με προτίμηση τα βιβλία του Βίλχελμ Μπους. Μετά τον Β' Παγκόσμιο Πόλεμο, η νέα κυβέρνηση της ΛΔΓ κρατικοποίησε το κατάστημα υποδημάτων της οικογένειας και η μητέρα του φυλακίστηκε για ένα χρόνο.  Μετά το απολυτήριό του το 1951, υπέβαλε αίτηση για μια θέση στο πανεπιστήμιο, αλλά δεν έγινε δεκτός. Εργάστηκε ως εργάτης οικοδομών για δύο χρόνια.

Αφού η αίτησή του για το πανεπιστήμιο απορρίφθηκε ξανά, ο Βολφ έφυγε από τη Λαϊκή Δημοκρατία της Γερμανίας τον Ιούλιο του 1953 για να ζήσει στη Δυτική Γερμανία. Αρχικά έμεινε στη Στουτγάρδη, βιοποριζόμενος ως ανειδίκευτος εργάτης. Αργότερα σπούδασε λογοτεχνία, κοινωνιολογία και φιλοσοφία στο Πανεπιστήμιο της Φρανκφούρτης, με καθηγητές τους Τέοντορ Αντόρνο, Βάλτερ Χέλερερ και Μαξ Χορκχάιμερ. 

Η καριέρα του ως συγγραφέα ξεκίνησε το 1958 με πεζογραφία, ποιήματα, κριτικές λογοτεχνίας, θεάτρου και μουσικής τζαζ, καθώς και φωτογραφικά κολάζ που δημοσίευε στο φοιτητικό περιοδικό *Diskus*. Το καλλιτεχνικό ψευδώνυμό του Ρορ συνδυάζει γράμματα από τα ονόματά του. Το επώνυμο Τρανσίρερ είναι το μικρό του όνομα, Ρίχαρντ, αναγραμματισμένο και σημαίνει «κάποιος που τεμαχίζει». Ο κατακερματισμός έγινε μια σημαντική τεχνική τόσο στο λογοτεχνικό όσο και στο εικαστικό έργο του. Το 1958, συνέχισε τις σπουδές του στο Πανεπιστήμιο του Αμβούργου και αποφοίτησε το 1961.

Αφού μετακόμισε 34 φορές, ο Βολφ εγκαταστάθηκε στο Μάιντς, όπου έζησε για 30 χρόνια. Πέθανε εκεί το 2020 αφήνοντας μια πλούσια κληρονομιά λογοτεχνικών και καλλιτεχνικών έργων που συνεχίζουν να εμπνέουν συγγραφείς και καλλιτέχνες και να προκαλούν το κοινό.  

## Λογοτεχνικό και καλλιτεχνικό έργο
Ο Βολφ εργάστηκε ως λογοτεχνικός συνεργάτης για τον δημόσιο ραδιοφωνικό σταθμό στη Φρανκφούρτη για δύο χρόνια. Μετά το 1963 έγινε ανεξάρτητος συγγραφέας και καλλιτέχνης. Το πρώτο του μυθιστόρημα, *Συνέχεια της έκθεσης*, εκδόθηκε το 1964. Δεν έχει σαφή αφηγηματική και χρονολογική πλοκή και είναι στο ύφος του Νέου μυθιστορήματος με επιρροή από τον Πέτερ Βάις. Τα πρώτα του έργα δείχνουν επίσης επιρροές από τον Φραντς Κάφκα, τον Σάμιουελ Μπέκετ και τον Ρόμπερτ Βάλζερ. Τα μεταγενέστερα έργα του, συχνά ξεκινούν με απλές καταστάσεις της καθημερινής ζωής που μετατρέπονται απότομα σε κάτι παράξενο ή αστείο, αναμειγνύοντας το γκροτέσκο χιούμορ με ασυνήθιστα γεγονότα. Οι επιρροές από τον σουρεαλισμό, τη λογοτεχνία του φανταστικού, την περιπέτεια και την αστυνομική λογοτεχνία είναι εμφανείς, όπως και τα χιουμοριστικά και ερωτικά μοτίβα, τα οποία καθιστούν τα βιβλία του εξαιρετικά διασκεδαστικά. 

Το πρώτο του ραδιοφωνικό θεατρικό έργο *Ο Κινέζος στο* *παράθυρο* μεταδόθηκε το 1971. Το έργο *Η ζωή και ο θάνατος του κορνετίστα Μπιξ Μπάιντερμπεκε από τη Βόρεια Αμερική,* σχετικά με τον κορνετίστα της τζαζ Μπιξ Μπάιντερμπεκε, τιμήθηκε με βραβείο το 1988 και θεωρείται ένα από τα πιο επιτυχημένα γερμανικά ραδιοφωνικά έργα με πολυάριθμες μεταδόσεις. Το 2007 το ραδιοφωνικό θεατρικό έργο του *Τα σχόλια του Ραούλ Τρανσίρερ* *για τη σιωπή* έλαβε το βραβείο *Ραδιοφωνικό έργο της χρονιάς* από τη Γερμανική Ακαδημία Παραστατικών Τεχνών. 

Το θέμα του Βολφ είναι μια παιγνιώδης, βαθιά εξερεύνηση της πραγματικότητας, την οποία έβλεπε ως έναν εξαιρετικά μελωδικό χώρος λέξεων. Παρ' όλα αυτά, τα βιβλία του, τα οποία αποκλίνουν από τα όρια των παραδοσιακών αφηγηματικών μοτίβων, έχουν σύνδεση με την πραγματικότητα και δεν είναι σε καμία περίπτωση απλά γλωσσικά παιχνίδια. Ο βαθμός στον οποίο η πραγματικότητα μπορεί να απεικονιστεί με τη μέθοδό του αποδείχθηκε με δημοφιλή βιβλία για το ποδόσφαιρο και τα αντίστοιχα ραδιοφωνικά κολάζ, που συνεχίζουν να μεταδίδονται: «Ο κόσμος μπορεί να μην είναι ποδόσφαιρο, αλλά στο ποδόσφαιρο, και αυτό δεν είναι μυστικό, υπάρχει ένας ολόκληρος κόσμος που μπορεί να ερευνηθεί». Ο Βολφ γοητεύτηκε από αυτό που κρύβεται πίσω από το ποδόσφαιρο, τι γίνεται αναγνωρίσιμο και τι μπορεί να αναπαρασταθεί μέσω αυτού - για παράδειγμα, δύο εντελώς διαφορετικοί τρόποι σχολιασμού του ίδιου αγώνα.

Ο Ρορ Βολφ ήταν επίσης εικαστικός καλλιτέχνης. Από τις αρχές της δεκαετίας του 1960, δημιούργησε σουρεαλιστικά κολάζ - συγκρίσιμα με έργα του Μαξ Ερνστ και με του Πέτερ Βάις - χρησιμοποιώντας υλικό από παλιές εγκυκλοπαίδειες, περιοδικά και οδηγούς εθιμοτυπίας. Συμπληρωμένα από κείμενα, σχημάτισαν την *Εγκυκλοπαίδεια για* *ατρόμητους αναγνώστες*, η οποία περιλαμβάνει 7 τόμους, και μπορεί να διαβαστεί ως παρωδία της ακαδημαϊκής έρευνας, της αυθεντίας και της θετικιστικής σκέψης για την κατανόηση του κόσμου.

Ο Ρορ Γουλφ ήταν επίτιμος αρχηγός της ποδοσφαιρικής ομάδας Γερμανών συγγραφέων Autonama, η οποία ιδρύθηκε το 2005.

## Βραβεία και διακρίσεις
Ο Βολφ τιμήθηκε με περισσότερα από 25 βραβεία, μεταξύ των οποίων: το Βραβείο Προώθησης Τέχνης στην Κάτω Σαξονίας το 1965, το  Πολιτιστικό Βραβείο Έσσης το 1983, το Βραβείο Φρίντριχ Χέντερλιν το 2008,  το λογοτεχνικό Βραβείο Κάσελ για γκροτέσκο χιούμορ το 2004, το λογοτεχνικό βραβείο της Ρηνανίας-Παλατίνου, το Βραβείο Γκύντερ Άιχ στη Λειψία  το 2015,  το Βραβείο Σίλερ του Υπουργείου Πολιτισμού στη Βάδη-Βυρτεμβέργη το 2016  και το Βραβείο Ράινερ Μαλκόφσκι το 2018.  

Η κριτική επιτροπή του Βραβείου Schiller Memorial έγραψε το 2016:Για το κατακερματισμένο παρόν στο οποίο ζούμε, ο Ρορ Βολφ έχει αναπτύξει μοναδικές λογοτεχνικές μορφές που δεν έχουν καμία σχέση με τις παρηγορητικές υποχρεώσεις της συμβατικής αφήγησης.

## Έργα
Τα έργα του έχουν εκδοθεί σε 7 τόμους. Ο τόμος 1 περιέχει τα ποιήματα, οι τόμοι 2 έως 5 τα πεζογραφικά έργα, ο τόμος 7 τα ραδιοφωνικά θεατρικά έργα και ο τόμος 9 την *Εγκυκλοπαίδεια για ατρόμητους αναγνώστες*.
 
## Άπαντα
* Τόμος 1: *Σε κατάσταση αυξημένης ηρεμίας. Τα ποιήματα*
* Τόμος 2: *Πεζογραφία I:* *Συνέχεια της έκθεσης*
* Τόμος 3: *Πεζογραφία II: Pilzer and Pelzer*
* Τόμος 4: *Πεζογραφία III: Οι* *κίνδυνοι της μεγάλης πεδιάδας*
* Τόμος 5: *Πεζογραφία IV: Νέα από τον* *κατοικημένο κόσμο*.
* Τόμος 7: *Η μοναξιά του βυθού.* *Ραδιοφωνικά έργα*
* Τόμος 9: *Εγκυκλοπαίδεια του* *Ραούλ Τρανσίρερ για ατρόμητους αναγνώστες*

### Ποίηση (επιλογή)

* 1985: *Hans Waldmanns Abenteuer - Οι περιπέτειες του Χανς Βάλντμαν.* Μπαλάντες και ποιήματα
* 2007: *Pfeifers Reisen* *- Τα ταξίδια του Φάιφερ.* Ποιήματα
* 2020: *Όλα τα άλλα: αβέβαια*. Ποιήματα  

### Πεζογραφία (επιλογή)

* 1964: *Fortsetzung des Berichts - Συνέχεια της έκθεσης.* Μυθιστόρημα
* 1964: *Das Lexikon der feinen Sitte - Το Λεξικό των Καλών Τρόπων*, πεζά και κολάζ εικόνων
* 1967: *Pilzer και Pelzer.* Μυθιστόρημα
* 1968: *Μein famili* - *Η οικογένειά μου.* Κολάζ με εικόνες
* 1969: *Danke schön. Nichts zu danken* *- Σας ευχαριστώ πολύ. Παρακαλώ.* Διηγήματα
* 1971: *Punkt ist Punkt. Fußball-Spiele - Μια κουκκίδα είναι μια κουκκίδα. Ποδοσφαιρικοί αγώνες.* 
* 1976: *Auf der Suche nach Doktor Q.*  - *Αναζητώντας τον Δόκτορα Q.* Τριλογία ραδιοφωνικών έργων
* 1976: *Die Gefährlichkeit der großen Ebene* *- Οι κίνδυνοι της μεγάλης πεδιάδας.* Μυθιστόρημα
* 1980: *Die heiße Luft der Spiele - Ο ζεστός αέρας των παιχνιδιών.* Πεζογραφία και άλλες ιστορίες
* 1982: *Das nächste Spiel ist immer das schwerste* *- Το επόμενο παιχνίδι είναι πάντα το πιο δύσκολο.* (Ανθολογία όλων των κειμένων για το ποδόσφαιρο) 
* 1987: *Mehrere Männer* *- Αρκετοί άνδρες.* Κολάζ πεζογραφικών κειμένων και εικόνων
* 1988: *Ausflug an den vorläufigen Rand der Dinge* *- Εκδρομή στην προσωρινή άκρη των πραγμάτων.* Πεζογραφία 1957–1976 με κολάζ εικόνων
* 1994: *Ein Komplott aus Spiel, Spaß und Entsetzen - Μια συνωμοσία γεμάτη παιχνίδι, διασκέδαση και τρόμο.* Πεζά, ποίηση, κολάζ
* 2000: *Leben und Tod des Kornettisten Bix Beiderbecke aus Nordamerika* *- Η ζωή και ο θάνατος του Βορειοαμερικανού κορνετίστα Μπιξ Μπάιντερμπεκε. Ραδιοφωνικό* έργο
* 2003: *Zwei oder drei Jahre später. Siebenundvierzig Ausschweifungen* *- Δύο ή τρία χρόνια αργότερα. Σαράντα επτά υπερβολές*
* 2007: *Zwei oder drei Jahre später. Neunundvierzig Ausschweifungen* *- Δύο ή τρία χρόνια αργότερα. Σαράντα εννέα υπερβολές.* Νέα εκτεταμένη έκδοση
* 2008: *Verschiedene Möglichkeiten, die Ruhe zu verlieren* *- Διάφοροι τρόποι για να χάσετε την ηρεμία σας.* 
* 2012: *Die Vorzüge der Dunkelheit. Neunundzwanzig Versuche die Welt zu verschlingen. Horrorroman - Τα προνόμια του σκότους. Είκοσι εννέα προσπάθειες να καταβροχθιστεί ο κόσμος*. Μυθιστόρημα τρόμου
* 2015: *Die plötzlich hereinkriechende Kälte im Dezember* *- Το ξαφνικό κρύο που έρχεται τον Δεκέμβριο*

### Εγκυκλοπαίδεια για ατρόμητους αναγνώστες

* 1983, τόμος 1: *Raoul Tranchirers vielseitiger großer Ratschläger für alle Fälle der Welt* *- (Ο ευέλικτος, εξαιρετικός οδηγός του Ραούλ Τρανσίρερ για όλες τις καταστάσεις)*
* 1988, τόμος 2:  *Raoul Tranchirers Mitteilungen an Ratlose* - (*Μηνύματα του* *Ραούλ Τρανσίρερ προς τους αμήχανους)*
* 1990, τόμος 3: *Raoul Tranchirers Welt- und Wirklichkeitslehre aus dem Reich des Fleisches, der Erde, der Luft, des Wassers und der Gefühle* - (*Η* *θεωρία του κόσμου και της πραγματικότητας του Ραούλ Τρανσίρερ από το Βασίλειο της Σάρκας, της Γης, του Αέρα, του Νερού και των Συναισθημάτων)*
* 1994, τόμος 4: *Tranchirers letzte Gedanken über die Vermehrung der Lust und des Schreckens* - (*Οι τελευταίες σκέψεις του Μεταφορέα για την αύξηση της ηδονής και του τρόμου)*
* 2002, τόμος 5: *Raoul Tranchirers Enzyklopädie für unerschrockene Leser & ihre überschaubaren Folgen* - (*Η εγκυκλοπαίδεια του Ραούλ Τρανσίρερ για ατρόμητους αναγνώστες και οι συνοπτικές συνέπειές της)*
* 2005, τόμος 6: *Raoul Tranchirers Bemerkungen über die Stille* - (*Παρατηρήσεις του* *Ραούλ Τρανσίρερ για τη σιωπή)*
* 2014, τόμος 7: *Raoul Tranchirers Notizen aus dem zerschnetzelten Leben* - (*Σημειώσεις του* *Ραούλ Τρανσίρερ από μια κατακερματισμένη ζωή).*

### Ημερολόγιο

* *Die unterschiedlichen Folgen der Phantasie: Tagebuch 1966-1994  - Οι διαφορετικές συνέπειες της φαντασίας. Ημερολόγιο 1966–1996* 

## Παραπομπές


Κατηγορία:Γερμανικά μυθιστορήματα

Κατηγορία:Απόφοιτοι του Πανεπιστημίου του Αμβούργου